**Obrazloženje**

Na web stranicama Općine Čavle objavljen je nacrt Odluke o socijalnoj skrbi na području Općine Čavle te se poziva zainteresirana javnost na Savjetovanje o istoj.

Pravna osnova za donošenje Odluke o socijalnoj skrbi na području Općine Čavle je članak 289. Zakona o socijalnoj skrbi (»Narodne novine« broj 18/22 i 46/22).

Rok za podnošenje prijedloga je do 12. prosinca 2022. godine do 11.00h. Prijedlozi se mogu dostaviti pisanim putem ili na elektroničku adresu: [dolores.buric@cavle.hr](mailto:dolores.buric@cavle.hr).

Po završetku Savjetovanja, svi pristigli prijedlozi bit će pregledani i razmotreni te će se o istim sastavit Izvješće o usvojenim i odbijenim prijedlozima koje će biti objavljeno na web stranici Općine Čavle.

Na temelju ponuđenog teksta Odluke i pristiglih komentara sudionika Savjetovanja, formulirat će se konačni tekst Odluke o kojoj će raspravljati Općinsko vijeće kao tijelo koje Odluku usvaja.

KLASA: 032-01/22-01/10

URBROJ:2170-03-22-01-01

Čavle, 21.11.2022.

Na temelju članka 289. Zakona o socijalnoj skrbi (»Narodne novine« broj 18/22 i 46/22) i čl. 19. Statuta Općine Čavle (Službene novine Primorsko-goranske županije 20/14, 26/14, 27/15, 12/18, 41/18 i Službene novine Općine Čavle 03/21, 12/21 pročišćeni tekst 04/22) Općinsko vijeće Općine Čavle na sjednici održanoj \_\_\_\_\_\_\_\_\_\_\_\_\_\_\_\_\_\_. godine donosi

**ODLUKU  
O SOCIJALNOJ SKRBI NA PODRUČJU  
OPĆINE ČAVLE**

**I. OPĆE ODREDBE**

Članak 1.

(1) Ovom Odlukom se utvrđuju prava iz socijalne skrbi koje osigurava Općina Čavle (u daljnjem tekstu: Općina), korisnici socijalne skrbi, uvjeti i način ostvarivanja prava iz socijalne skrbi i postupak za ostvarivanje tih prava.

Članak 2.

(1) Poslove u svezi s ostvarivanjem prava iz socijalne skrbi propisanih ovom Odlukom obavlja Upravni odjel za lokalnu samoupravu i upravu Općine Čavle (u daljnjem tekstu: Odjel).

Članak 3.

(1) Sredstva za ostvarivanje prava iz socijalne skrbi utvrđenih ovom Odlukom osiguravaju se u Proračunu Općine.

(2) Broj korisnika koji mogu ostvariti pojedina prava iz socijalne skrbi propisana ovom Odlukom može biti ograničen ovisno o stanju sredstava u proračunu Općine, osim u slučaju ostvarivanja prava iz socijalne skrbi iz članka 16. ove Odluke, na koje je Općina obvezana Zakonom o socijalnoj skrbi (u daljnjem tekstu: Zakon).

(3) Prava iz socijalne skrbi utvrđena ovom Odlukom ne mogu se ostvariti na teret Općine ako je zakonom ili drugim propisom određeno da se ostvaruju prvenstveno na teret Republike Hrvatske te drugih pravnih osoba.

Članak 4.

(1) Pojedini pojmovi u smislu ove Odluke imaju sljedeće značenje:

1. **samac** je osoba koja živi sama;
2. **kućanstvo** je zajednica osoba koje zajedno žive i podmiruju troškove života;
3. **samohrani** roditelj je roditelj koji živi sam s djetetom, sam skrbi o njemu i sam ga uzdržava;
4. **jednoroditeljska** obitelj je obitelj u kojoj žive dijete odnosno djeca i jedan roditelj;
5. **dijete** je osoba do navršenih 18 godina života;
6. **mlađa punoljetna osoba** je odrasla osoba koja nije navršila 21 godinu života;
7. **odrasla osoba** je osoba koja je navršila 18 godina, a nije navršila 65 godina života;
8. **starija osoba** je osoba koja je navršila 65 i više godina života;
9. **dijete s teškoćama u razvoju** je dijete koje zbog tjelesnih, senzoričkih, komunikacijskih, govorno-jezičnih ili intelektualnih teškoća treba dodatnu podršku za razvoj i učenje kako bi ostvarilo najbolji mogući razvojni ishod i socijalnu uključenost;
10. **osoba s invaliditetom** je osoba koja ima dugotrajna tjelesna, mentalna, intelektualna ili osjetilna oštećenja koja u međudjelovanju s različitim preprekama mogu sprječavati njezino puno i učinkovito sudjelovanje u društvu na ravnopravnoj osnovi s drugima;
11. **osoba potpuno nesposobna za rad** je osoba koju privremeno ili trajno nije moguće uključiti u radne procese, prema propisima o vještačenju i metodologijama vještačenja;
12. **djelomično radno sposobna osoba** je osoba kod koje je utvrđen djelomičan gubitak radne sposobnosti prema propisu o vještačenju i metodologijama vještačenja;
13. **beskućnik** je osoba koja nema mjesto stanovanja niti sredstva kojima bi mogla podmiriti troškove stanovanja, a smještena je ili koristi uslugu organiziranog stanovanja u prihvatilištu ili prenoćištu ili boravi na javnim ili drugim mjestima koja nisu namijenjena za stanovanje;
14. **osnovne životne potrebe** su prehrana, smještaj, odjeća i druge stvari za osobne potrebe; osnovne životne potrebe djece i mladeži obuhvaćaju i potrebe koje proizlaze iz njihova razvoja i odrastanja te odgoja i obrazovanja; osnovne životne potrebe djece s teškoćama u razvoju i odraslih osoba s invaliditetom obuhvaćaju i dodatne potrebe koje proizlaze iz oštećenja njihova zdravlja odnosno invaliditeta;
15. **prihod** su novčana sredstva ostvarena po osnovi rada, mirovine, primitaka od imovine ili na neki drugi način, primjerice primitak od udjela u kapitalu, kamate od štednje i sl. ostvaren u tuzemstvu i inozemstvu, umanjen za iznos uplaćenog poreza i prireza;
16. **imovina** su sve pokretnine, nekretnine, imovinska prava, iznos gotovine u domaćoj i stranoj valuti, štednja odnosno novčana sredstva na osobnim računima ili štednim knjižicama, darovi, vrijednosni papiri, dionice, poslovni udjeli, stambena štednja, životno osiguranje i ostala imovina u tuzemstvu i u inozemstvu.

**II. KORISNIK SOCIJALNE SKRBI**

Članak 5.

(1) Korisnik prava iz socijalne skrbi (u daljnjem tekstu: Korisnik) utvrđenih ovom Odlukom može biti jedna od kategorija navedenih u članku 4. stavak 1. točkama 1. do 13. ove Odluke, uz ispunjenje uvjeta utvrđenih ovom Odlukom.

Članak 6.

(1) Prava iz socijalne skrbi utvrđena ovom Odlukom osiguravaju se hrvatskim državljanima koji imaju prebivalište na području Općine najmanje 6 mjeseci prije podnošenja zahtjeva za ostvarivanje prava iz socijalne skrbi.

(2) Rok iz stavka 1. ovoga članka računa se od mjeseca u kojem je zahtjev podnesen, pa unatrag 6 mjeseci.

(3) Iznimno od odredbe stavka 1. ovoga članka, uvjet dužine prebivališta ne primjenjuje se kod ostvarivanja prava iz socijalne skrbi iz članka 17. ove Odluke korisnika zajamčene minimalne naknade.

(4) Iznimno od odredbe stavka 1. ovoga članka, strancima i osobama bez državljanstva sa stalnim boravkom na području Općine osiguravaju se prava iz socijalne skrbi iz članka 17. ove Odluke, uz primjenu odredbe stavka 3. ovoga članka.

Članak 7.

(1) Prava iz socijalne skrbi utvrđena ovom Odlukom, osim prava na naknadu za troškove stanovanja

utvrđene osobama iz članka 17. ove Odluke, ne može ostvariti samac ili kućanstvo ako:

1. samac ili član kućanstva u vlasništvu ili suvlasništvu ima stan ili kuću koji mu ne služe za stanovanje, poslovni prostor ili kuću za odmor;

2. samac ili član kućanstva u vlasništvu ili suvlasništvu ima drugu imovinu koja ne služi podmirenju osnovnih životnih potreba;

3. samac ili član kućanstva u vlasništvu ili suvlasništvu ima pokretnine koje ne koristi za podmirenje osnovnih životnih potreba;

4. je samac ili član kućanstva vlasnik registriranog vozila čija vrijednost prelazi iznos od 40 osnovica iz članka 22. stavka 2. Zakona, osim vozila koje služi za prijevoz samca ili člana

kućanstva korisnika prava po osnovi invaliditeta, starije i teško pokretne osobe ili je vozilo nužno zbog prometne izoliranosti;

5. je samac sklopio ugovor o doživotnom ili dosmrtnom uzdržavanju;

6. se nezaposleni radno sposoban i djelomično radno sposoban samac ne nalazi u evidenciji nezaposlenih osoba prema zakonu kojim se uređuje tržište rada;

7. je samac korisnik usluge smještaja ili organiziranog stanovanja na temelju Zakona, osim beskućnika koji je korisnik usluge smještaja ili organiziranog stanovanja u prenoćištu ili prihvatilištu, žrtve nasilja u obitelji i žrtve trgovanja ljudima;

8. samac ili član kućanstva u postupku priznavanja prava nije omogućio uvid u prihod ili imovinu.

(2) Iznimno, stavak 1. točka 6. ovog članak ne odnosi se na:

1. osobu kojoj nedostaje najviše pet godina do stjecanja prava na starosnu mirovinu prema propisu kojim se uređuje mirovinsko osiguranje;

2. dijete nakon navršene 15. godine dok se redovito školuje, a najduže do navršene 26. godine;

3. trudnicu i rodilju do šest mjeseci nakon poroda, roditelja koji čuva i odgaja dijete do godinu dana, blizance do tri godine ili ima troje i više djece do navršenih deset godina te roditelja koji koristi posvojiteljski dopust;

4. osobu kojoj je utvrđena privremena nezapošljivost prema zakonu kojim se uređuje profesionalna rehabilitacija i zapošljavanje osoba s invaliditetom;

5. nezaposlenog člana kućanstva bez prihoda koji skrbi za dijete ili za odraslog člana obitelji koji nije sposoban skrbiti o sebi;

6. nezaposlenog člana kućanstva koji skrbi za dijete predškolske dobi, kojemu skrb nije moguće osigurati uz pomoć treće osobe ili u odgojno-obrazovnim ustanovama.

**III. UVJETI ZA OSTVARIVANJE PRAVA IZ SOCIJALNE SKRBI**

Članak 8.

(1) Prava iz socijalne skrbi utvrđena člankom 16. ove Odluke, može ostvariti Korisnik ako ispunjava jedan od sljedećih uvjeta:

- socijalni uvjet,

- uvjet prihoda,

- posebni uvjet,

- uvjet tjelesnog oštećenja,

- uvjet darivanja krvi,

- uvjet pohađanja škole za djecu s teškoćama u razvoju,

- ostali uvjet.

***SOCIJALNI UVJET***

Članak 9.

(1) Korisnik ispunjava socijalni uvjet, ako na temelju rješenja Centra za socijalnu skrb samac, obitelj ili njezin član ostvaruje jedno od sljedećih prava, i to:

- zajamčenu minimalnu naknadu,

- doplatak za pomoć i njegu,

- osobnu invalidninu.

(2) Činjenica ostvarivanje prava iz stavka 1. ovoga članka dokazuje se odgovarajućim rješenjem Centra i posljednjom isplatnicom pomoći koja ne može biti starija od 3 mjeseca, računajući od mjeseca u kojem je zahtjev podnesen.

***UVJET PRIHODA***

Članak 10.

(1) Korisnik ispunjava uvjet prihoda, s prihodom i to:

- samac do 260,00 EUR-a,

- dvočlana obitelj do 400,00 EUR-a,

- tročlana obitelj do 530,00 EUR-a,

- četveročlana obitelj do 660,00 EUR-a,

- ako obitelj ima više od četiri člana, cenzus prihoda za svakog dodatnog člana povećava se za 90,00 EUR-a.

(2) Pod obitelji u smislu odredbe ovoga članka smatraju se i jednoroditeljska obitelj i izvanbračna zajednica.

(3) Pod prihodom iz stavka 1. ovoga članka smatra se iznos prosječnog mjesečnog prihoda samca ili obitelji/kućanstva ostvarenog (isplaćenog) u tri mjeseca koja prethode mjesecu u kojem je podnesen zahtjev za ostvarivanje prava, a čine ga sva sredstva koja samac ili obitelj/kućanstvo ostvari po osnovi rada, mirovine, prihoda od imovine ili na neki drugi način.

(4) U prihod iz stavka 3. ovoga članka ne uračunava se zajamčena minimalna naknada, doplatak za pomoć i njegu, osobna invalidnina, ortopedski dodatak, novčana naknada za tjelesno oštećenje, doplatak za djecu, iznos pomoći ostvarenih temeljem odredbi ove Odluke, te iznos prihoda koji na temelju propisa .

(5) Kao dokaz o visini prihoda iz stavka 3. ovog članka:

- Prosjek prihoda u zadnja tri mjeseca svih zaposlenih članova kućanstva (obrazac IP ili isplatne liste ili potvrda (HZZO) o naknadi za vrijeme rodiljnog dopusta ili rješenja HZZO-a o pravu na dopust za njegu i naknadu plaće;

- Za radno nesposobnu odraslu osobu potrebno je priložiti rješenje Hrvatskog zavoda za mirovinsko osiguranje (HZMO) o pravu na invalidsku mirovinu zbog opće nesposobnosti za rad i odrezak od mirovine u RH ili rješenje CZSS-a Rijeka o osobnoj invalidnini ili doplatku za pomoć i njegu i potvrda o zadnjem primitku sredstava od CZSS-a Rijeka i sl.

- Za nezaposlene članove uvjerenje Hrvatskog zavoda za zapošljavanje (HZZ) ili potvrdu HZZO-a o naknadi za vrijeme rodiljnog dopusta ili ugovor o stručnom osposobljavanju za rad bez zasnivanja radnog odnosa;

- Prosjek mirovina u zadnja tri mjeseca za članove kućanstva koji primaju mirovinu (odrezak od mirovine u RH i/ili potvrda o visini mirovine iz inozemstva i/ili potvrda HZMO-a o nekorištenju mirovine u RH). Svi članovi obitelji/kućanstva moraju dokazati svoj status (zaposlen/nezaposlen/učenik/student). Svaki nezaposlen samac ili član obitelji mora biti uredno prijavljen kod Hrvatskog zavoda za zapošljavanje, a djeca starija od 15 godina dokazuju svoj status učenika ili studenta odgovarajućim potvrdama škole i ili fakulteta.

***POSEBAN UVJET***

Članak 11.

(1) Posebni uvjet ispunjavaju:

-dijete hrvatskog ratnog vojnog invalida iz Domovinskog rata,

-hrvatski ratni vojni invalidi iz Domovinskog rata

-ratni i civilni invalidi rata iz Zakona o zaštiti vojnih i civilnih invalida rata,

-dijete poginulog, umrlog ili nestalog ratnog i civilnog invalida rata iz Domovinskog rata.

(2) U ostvarivanju prava iz socijalne skrbi propisanih ovom Odlukom izjednačena su djeca, usvojenici, pastorčad, osoba iz stavka 1. alineja 1. i 4. ovog članka do navršene 15. godine života, odnosno ako su na školovanju do kraja propisanog trajanja redovnog školovanja, ali najkasnije do navršene 26. godine života.

(3) Status iz stavka 1. ovoga članka dokazuje se pravomoćnim rješenjem nadležnog tijela.

***UVJET TJELESNOG OŠTEĆENJA***

Članak 12.

(1) Uvjet tjelesnog oštećenja ispunjavaju invalidi s tjelesnim oštećenjem od 50% i više.

(2) Status osobe s tjelesnim oštećenjem iz stavka 1. ovoga članka dokazuje se pravomoćnim rješenjem nadležnog tijela.

***UVJET DARIVANJA KRVI***

Članak 13.

(1) Uvjet darivanja krvi ispunjavaju dobrovoljni darivatelji krvi i to:

- muškarci s 40 i više darivanja,

- žene s 25 i više darivanja.

(2) Status dobrovoljnog darivatelja krvi dokazuje se potvrdom Hrvatskog Crvenog križa.

***UVJET POHAĐANJA ŠKOLE ZA DJECU S TEŠKOĆAMA U RAZVOJU***

Članak 14.

(1) Uvjet pohađanja škole za djecu s teškoćama u razvoju ispunjavaju djeca školskog uzrasta koja su rješenjem nadležnog tijela upućena na odgoj i obrazovanje u odgojno- obrazovnu ustanovu za djecu s posebnim potrebama.

(2) Ispunjavanje uvjeta iz stavka 1. ovoga članka dokazuje se pravomoćnim rješenjem nadležnog tijela.

***OSTALI UVJET***

Članak 15.

(1) Ostali uvjet ispunjavaju samac ili obitelj sa specifičnim potrebama, u prevladavanju posebnih materijalnih teškoća (npr. elementarna nepogoda) i zdravstvenih okolnosti (maligne i kronične bolesti, teškoće u razvoju djeteta, mentalna oboljenja, psihičke bolesti).

(2) Za sve zahtjeve s osnova zdravstvenih problema potrebno je dostaviti odgovarajuću zdravstvenu dokumentaciju.

**IV. PRAVA IZ SOCIJALNE SKRBI**

Članak 16.

(1) Ovom Odlukom utvrđuju se prava iz socijalne skrbi Općine, kako slijedi:

1. pravo na pomoć za podmirenje troškova stanovanja,
2. pravo na pomoć za podmirenje troškova javnog prijevoza,
3. pravo na jednokratnu pomoć,
4. pravo na pomoć za podmirenje pogrebnih troškova,
5. pravo na pomoć za podmirenje troškova marende u osnovnoj školi,
6. pravo na pomoć za obrazovanje (nabavka udžbenika),
7. pomoć osobama s posebnim potrebama.

(2) Korisnik može u tekućoj godini ostvariti samo jedno od prava navedena u stavku 1. ovoga članka.

(3) Iznimno korisnik koji ispunjava uvjet iz članka 13. (uvjet darivanja krvi) ima pravo na ostvarivanje još jednog prava uz pravo na pomoć na podmirenje troškova javnog prijevoza.

(4) U slučaju nužne potrebe, iznimno, načelnik Općine može Odjelu Odlukom odobriti donošenje Rješenja o ostvarenju istog ili drugog prava iz socijalne skrbi.

(5) O priznavanju prava iz stavka 1. ovog članka odlučuje Upravni odjel, sukladno odredbama ove Odluke i Zakona.

**1. PRAVO NA POMOĆ ZA PODMIRENJE TROŠKOVA STANOVANJA**

Članak 17.

(1) Troškovi stanovanja u smislu ove Odluke odnose se na najamninu, komunalne naknade, troškove grijanja, vodne usluge te troškove koji su nastali zbog radova na povećanju energetske učinkovitosti zgrade.

(2) Pravo na naknadu za troškove stanovanja priznaje se korisniku zajamčene minimalne naknade, osim beskućniku koji se nalazi u prenoćištu, prihvatilištu ili mu je priznata usluga smještaja u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja u kriznim situacijama.

(3) Iznimno od stavka 1. i 2. ovoga članka, dio troškova stanovanja koji se odnosi na troškove ogrjeva korisnika zajamčene minimalne naknade, a koji se griju na drva, osigurava se iz sredstava državnog proračuna.

(4) Pravo na naknadu za troškove stanovanja korisniku zajamčene minimalne naknade priznaje se u visini do 30% iznosa zajamčene minimalne naknade priznate rješenjem nadležnog tijela za socijalnu skrb.

(5) Ako su troškovi stanovanja korisnika zajamčene minimalne naknade manji od 30% iznosa zajamčene minimalne naknade priznate rješenjem nadležnog tijela za socijalnu skrb, pravo na naknadu za troškove stanovanja priznaje se u iznosu stvarnih troškova stanovanja.

(6) Naknada za troškove stanovanja može se djelomično ili u potpunosti podmiriti izravno u ime i za račun korisnika zajamčene minimalne naknade.

Članak 18.

(1) Općina Čavle, na zahtjev isporučitelja vodnih usluga na području Općine Čavle dostavit će podatke o korisnicima socijalnog programa u svrhu stjecanja prava na plaćanje cijene vodnih usluga ispod osnovne cijene vodnih usluga, za količinu isporučene vode nužne za osnovne potrebe kućanstva, a sukladno posebnom propisu.

**2. PRAVO NA POMOĆ ZA PODMIRENJE TROŠKOVA JAVNOG PRIJEVOZA**

Članak 19.

(1) Pravo na pomoć za podmirenje troškova javnog prijevoza priznaje se redovitom učeniku osnovne škole, redovitom učeniku srednje škole i redovitom studentu Sveučilišta i Veleučilišta u Rijeci iz obitelji koja ispunjava jedan od sljedećih uvjeta:

- socijalni uvjet,

- uvjet prihoda,

- poseban uvjet,

(2) Pravo na podmirenje 100% troškova javnog prijevoza može ostvariti korisnik dobrovoljni darivatelj krvi, temeljem uvjeta iz čl. 13. ove Odluke.

(3) Pravo na pomoć za podmirenje troškova javnog prijevoza priznaje se osobi koja ispunjava uvjet tjelesnog oštećenja iz članka 12. ove Odluke.

Članak 20.

(1) Pravo na pomoć za podmirenje troškova javnog prijevoza priznaje se u obliku besplatne mjesečne vozne karte K.D. »Autotrolej«, za prijevoz unutar druge i treće zone javnog prijevoza.

(2) Pravo na pomoć za podmirenje troškova javnog prijevoza, u pravilu vrijedi:

- za redovite učenike osnovne škole s prebivalištem na području Općine Čavle (udaljenosti od najmanje 2 autobusne stanice od mjesta prebivališta do centra Čavala), redovite učenike srednje škole i za redovite studente Sveučilišta i Veleučilišta u Rijeci), do 30. lipnja tekuće godine,

- za dobrovoljne darivatelje krvi, do konca kalendarske godine,

- za osobe koje ispunjavaju posebni uvjet, do konca kalendarske godine,

- za osobe koje ispunjavaju uvjet tjelesnog oštećenja i kojima je potrebna pratnja (1 osoba), za sebe i pratnju, do konca kalendarske godine.

(3) Korisnik prava na pomoć za podmirenje troškova javnog prijevoza dužan je radi nastavka korištenja tog prava dostaviti potrebne dokumente o kojima ovisi ostvarivanje tog prava na početku svake kalendarske godine, a učenik i student početkom svake školske, odnosno akademske godine.

**4. PRAVO NA JEDNOKRATNU POMOĆ**

Članak 21.

(1) Jednokratna pomoć je poseban oblik novčane ili materijalne pomoći koja se daje u svrhu prevladavanja materijalnih ili zdravstvenih okolnosti, samcu ili obitelji kada korisnik nije u mogućnosti podmiriti neke osnovne životne potrebe.

Članak 22.

(1) Pravo na jednokratnu pomoć priznaje se Korisniku ukoliko ispunjava:

- socijalni uvjet

- uvjet prihoda

- ostali uvjet.

(2) U zahtjevu za priznavanje prava na jednokratnu pomoć, podnositelj je obvezan navesti za koju namjenu treba pomoć, odnosno navesti socio-anamnestičke podatke o opravdanosti zahtjeva.

(3) Jednokratna pomoć osigurava se u novcu uplatom na tekući račun korisnika, iznimno poštanskom uplatnicom, ili u naravi.

(4) Jednokratna novčana pomoć odobrava se u iznosu od:

- 200,00 EUR-a za korisnike koji ispunjavaju ostali uvjet,

- 300,00 EUR-a za dvočlane i tročlane obitelji,

- 400,00 EUR-a za četveročlane i obitelji s više od četiri člana.

(5) Zahtjev za jednokratnu novčanu pomoć može se podnijeti i isplatiti korisniku samo jednom godišnje, a u iznimnim slučajevima socijalne ugroze i nezadovoljavanja osnovnih životnih potreba, na obrazloženi zahtjev korisnika, načelnik može odobriti dodatnu isplatu u istoj godini istom korisniku.

(6) Na prijedlog načelnika, iznosi iz stavka 5. ovog članka Odluke može se dodatno povisiti, u osobito opravdanim slučajevima, do iznosa od 1.000,00 EUR-a.

**5. PRAVO NA POMOĆ ZA PODMIRENJE POGREBNIH TROŠKOVA**

Članak 23.

(1) Pravo na financiranje pogrebnih troškova (osnovna oprema i troškovi pokopa) može se priznati za one osobe koje nemaju srodnika niti osobu koja je to dužna obaviti, a to pravo ne ostvaruje po drugoj osnovi (putem Centra za socijalnu skrb ili iz drugih izvora).

(2) Pravo na financiranje pogrebnih troškova može se priznati i rodbini umrlog samca ili obitelji umrlog ako isti ispunjavaju socijalni uvjet i uvjet prihoda.

(3) Pravo na pomoć za podmirenje pogrebnih troškova neće se priznati obitelji umrlog ili njegovoj rodbini, ako je umrli u trenutku smrti bio vlasnik/suvlasnik nekretnine ili automobila, te ako je za života sklopio neki od nasljedno-pravnih ugovora (ugovor o doživotnom ili dosmrtnom uzdržavanju, ugovor o darovanju i dr.).

**6. PRAVO NA POMOĆ ZA PODMIRENJE TROŠKOVA MARENDE U OSNOVNOJ ŠKOLI**

Članak 24.

(1) Pravo na pomoć za podmirenje troškova marende priznaje se učenicima osnovnih škola iz obitelji koja ispunjava jedan od sljedećih uvjeta:

- socijalni uvjet,

- uvjet prihoda.

(2) Pravo na pomoć za podmirenje troškova marende organizirane u Osnovnoj školi »Čavle« i u osnovnim školama na području Primorsko-goranske županije priznaje se i učenicima čiji roditelji ili skrbnici ispunjavaju posebni uvjet.

(3) Pravo na pomoć za podmirenje troškova marende ostvaruju i djeca polaznici posebnih programa pri Centru za odgoj i obrazovanje i centru za autizam Rijeka, bez obzira da li ostvaruju socijalni uvjet ili uvjet prihoda.

(4) Troškove usluge izdavanja besplatne marende učenicima iz stavka 1. i 2. ovoga članka osnovnoj školi podmiruje Općina.

**8. PRAVO NA POMOĆ ZA OBRAZOVANJE (NABAVKA UDŽEBNIKA)**

Članak 25.

(1) Pravo na pomoć za obrazovanje (nabavka udžbenika), ostvaruju učenici osnovnih i srednjih škola čiji roditelji zadovoljavaju jedan od slijedećih uvjeta:

a) socijalni uvjet

b) uvjet prihoda

c) poseban uvjet

(2) Pravo na pomoć za obrazovanje (nabavka udžbenika), ostvaruju i redovni studenti Sveučilišta čiji roditelji zadovoljavaju jedan od slijedećih uvjeta:

a) socijalni uvjet

b) uvjet prihoda

c) poseban uvjet

u iznosu do 200,00 EUR-a.

(3) Obitelji s 4 ili više djece u dobi do 18 godina koji pohađaju osnovnu i/ili srednju školu u istoj pedagoškoj godini, imaju pravo na pomoć za obrazovanje neovisno o ispunjavanju uvjeta iz stavka 1. ovog članka, u visini do 50% iznosa troška nabavke udžbenika.

**9. POMOĆ OSOBAMA S POSEBNIM POTREBAMA**

Članak 26.

(1) Osobe s posebnim potrebama (tjelesni invalidi rata i rada, slijepe i gluhe osobe, osobe oboljele od cerebralne i dječje paralize, osobe oboljele od multiple skleroze, osobe s dijaliziranim i transplantiranim bubrezima, te osobe s tjelesnim oštećenjem 50% i više), mogu ostvariti slijedeća prava:

- pomoć za nabavu opreme do maksimalnog iznosa od 500,00 EUR-a,

- pomoć za školovanje do maksimalnog iznosa od 300,00 EUR-a.

**V. NADLEŽNOST I POSTUPAK**

Članak 27.

(1) Postupak za ostvarivanje prava iz socijalne skrbi utvrđenih ovom Odlukom pokreće se na zahtjev stranke, njezinog bračnog druga, punoljetnog djeteta, roditelja, skrbnika ili udomitelja.

(2) Postupak za ostvarivanje prava propisanih ovom Odlukom je žuran.

Članak 28.

(1) Zahtjev se podnosi Odjelu.

(2) Uz zahtjev, kao i tijekom korištenja prava podnositelj je dužan priložiti slijedeću dokumentaciju:

-za dokazivanje socijalnog uvjeta iz čl. 9 st. 2, ove Odluke,

-za dokazivanje uvjeta prihoda iz čl. 10 st. 5. ove Odluke,

-za dokazivanje posebnog uvjeta iz čl. 11 st. 3. ove Odluke,

-za dokazivanje uvjeta tjelesnog oštećenja iz čl. 12 st. 2 ove Odluke,

-za dokazivanje uvjeta darivanja krvi iz čl. 13. st. 2. ove Odluke,

-za dokazivanje uvjeta pohađanja škole za djecu s teškoćama u razvoju iz čl. 14. st. 2. ove Odluke,

-za ostali uvjet iz čl. 15. st. 2. ove Odluke.

(3) Odjel može odlučiti da se posebno ispitaju relevantne činjenice i okolnosti od kojih ovisi ostvarivanje pojedinačnog prava, posjetom obitelji podnositelja zahtjeva - Korisnika ili na drugi odgovarajući način.

Članak 29.

(1) Ostvarivanje prava u pravilu započinje teći od prvog dana sljedećeg mjeseca nakon podnošenja zahtjeva.

Članak 30.

(1) O zahtjevu za ostvarivanje prava, odnosno pomoći propisanih ovom Odlukom u prvom stupnju odlučuje rješenjem Odjel.

(1) O žalbi protiv rješenja Odjela odlučuje nadležno upravno tijelo Primorsko-goranske županije.

Članak 31.

(1) Korisnik je dužan Odjelu prijaviti svaku promjenu činjenica i okolnosti koje utječu na ostvarivanje prava propisanih ovom Odlukom, u roku od petnaest dana od dana nastanka promjene.

(2) Odjel može, radi preispitivanja osnovanosti ostvarivanja prava, povremeno preispitati činjenice i okolnosti odlučujuće za ostvarivanje prava (revizija).

(3) Ako se promjene činjenice i okolnosti o kojima ovisi ostvarivanje pojedinog prava iz socijalne skrbi, Odjel će donijeti novo rješenje.

Članak 32.

(1) Odjel ima pravo nadzirati da li se sredstva odobrena za ostvarivanje prava sukladno odredbama ove Odluke koriste u svrhu za koju su namijenjena.

Članak 33.

(1) Korisnik koji je ostvario neko pravo iz socijalne skrbi propisano ovom Odlukom, dužan je nadoknaditi štetu, ako je:

- na temelju neistinitih ili netočnih podataka za koje je on ili njegov skrbnik znao ili je morao znati da su neistiniti, odnosno netočni ili je na drugi protupravan način ostvario pravo koje mu ne pripada,

- ostvario pravo zbog toga što on ili njegov skrbnik nije prijavio promjenu koja utječe na gubitak ili opseg prava za koju je od odnosno njegov skrbnik znao ili je morao znati.

**VI. PRIJELAZNE I ZAVRŠNE ODREDBE**

Članak 34.

Danom stupanja na snagu ove Odluke prestaje važiti Odluka o socijalnoj skrbi na području Općine Čavle »Službene novine Primorsko-goranske županije« broj 3/2015.

Članak 35.

Ova Odluka objaviti će se u „Službenim novinama Općine Čavle“, a primjenjuje se od 1. siječnja 2023.g.

OPĆINSKO VIJEĆE OPĆINE ČAVLE

Predsjednik

Norbert Mavrinac

KLASA:

URBROJ: